khistorydata/jeongjo-sjw-relations huggingface dataset:
정조 15년
行都承旨趙尙鎭坐行左承旨李祖承坐行右承旨李亨元坐左副承旨李晩秀坐右副承旨洪仁浩坐直同副承旨申耆坐直注書李海淸仕直一員未差假注書未差事變假注書任㸁仕
정조 15년
申耆啓曰禁衛營將官來言今日本營軍兵日次私習云矣敢啓傳曰知道
정조 15년
申耆啓曰御營廳將官來言今日本廳軍兵日次私習云矣敢啓傳曰知道
정조 15년
洪仁浩啓曰臺啓若値動駕時及齋日則例以姑停呼望而昨日姑停初不呼望揆以臺體極爲未安兩司行公諸臺竝推考何如傳曰允此皆下吏不能提醒官員之致其關係則至爲不輕其在杜後弊之道諸臺不可推考而止下吏令法曹照法重治後草記
정조 15년
洪仁浩啓曰校理宋民載修撰尹光普副修撰吳泰賢牌不進罷職傳旨今方捧入校理李羽晉副校理李晴申馥俱在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰違牌玉堂只推更爲牌招
정조 15년
以校理宋民載修撰尹光普副修撰吳泰賢等牌不進罷職傳旨傳于洪仁浩曰只推
정조 15년
洪仁浩啓曰校理宋民載修撰尹光普副修撰吳泰賢牌不進罷職傳旨今方捧入校理李羽晉副校理李晴申馥俱在外玉堂上下番俱空事甚未安未差之代政官牌招開政差出待下批仍卽牌招入直何如傳曰違牌玉堂只推更爲牌招
정조 15년
李祖承啓曰假注書趙台榮身病猝重勢難察任今姑改差何如傳曰允
정조 15년
李晩秀啓曰今初六日毓祥宮酌獻禮親祭祭文當爲製進藝文提學吳載純待明朝牌招何如傳曰允
정조 15년
以冬至使金履素等狀啓方物差使員東里僉使金重玉罪狀令攸司稟處事傳于洪仁浩曰後弊所關豈可拿問而止罷黜可也
정조 15년
以全羅監司鄭民始狀啓道內災結摠執之數準此許施令廟堂稟處事傳于申耆曰依狀請施行事回諭
정조 15년
申耆以兵曹言啓曰今十一月初六日大駕詣毓祥宮親行酌獻禮時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰以訓局步軍十哨馬軍三哨爲先後廂禁衛營留陣禁軍二番隨駕可也
정조 15년
申耆以兵曹言啓曰卽接昭義門入直部將手本則南邊門隻下丈夫鐵磨碎蹲縮難於開閉云發遣將校使之看審則果如該門部將所報丈夫雖破傷足以閉門堅鎖云令分授禁衛營嚴飭該監待明朝修改而城門體重限修改間把守軍兵令該軍門量宜定送與本門將卒眼同嚴加守直之意分付何如傳曰允
정조 15년
申耆以禁衛營言啓曰昭義門南邊門隻下丈夫鐵修改間把守軍定送事自兵曹草記矣本營出番鄕軍二十名哨官一員率領限明朝修改間與入直部將守門軍等眼同着實把守之意敢啓傳曰知道
정조 15년
申耆以刑曹言啓曰因承政院兩司行公諸臺推考啓辭傳曰允此皆下吏不能提醒官員之致其關係則至爲不輕其在杜後弊之道諸臺不可推考而止下吏令法曹照律重治後草記事命下矣取考律文則大明律制書有違條有曰凡奉制書有所施行而違者杖一百兩司當該掌務書吏等依此律各嚴杖一百放送之意敢啓傳曰如是歇治之故臺體臺啓漸歸屑越而諸臺避嫌措語之章皇亦由於歇治此草記勿施可也
정조 15년
行大司憲具㢞司諫李彦祐獻納李庚運正言朴崙壽啓曰臣等愚迷昏謬許久蹲冒於臺地觸事生疣醜拙莫掩而至於昨日姑停之不爲呼望而極矣喉院之請推猶屬末勘臣等固已聚首悚恧而卽下批旨辭敎截嚴臣等則罰止問備乃有下吏照法重治之命噫臺啓之値齋姑停雖曰下吏之依例呼望者卽是臺閣之所當察飭則臣等俱以行公之人昨日之當出姑停只信下吏之擧行終歸於莫重啓辭之無所下落此實前後臺端所未有之事也關係不輕當杜後弊之敎尤增臣等乖損臺例之罪其不可諉之於一時做錯也明矣臣等竊不勝惶愧戰懍之至揆以私義不容一刻晏然玆敢相率來避請命遞斥臣等之職答曰出槪足矣捧納承旨推考卿等勿辭察職
정조 15년
司諫李彦祐掌令魚錫齡啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密唱凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大此之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後言言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一款乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉今至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥潴宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋倡和推此可知恭賊正刑之後一二同情之類旣無究問之道而英材斗恒尙今假息於覆載之問則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是出其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠而渠敢肆然以此事不可再擧之說咆喝公座略無顧忌一行半刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只施追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是百萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰十字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖九字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽待年與否今無可論宇鎭以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭一行刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌處未盡究之情節尤不容不覈時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法答曰不允
정조 15년
掌令魚錫齡啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情快正王法新除授執義權恢時在忠淸道洪州地掌令任長源時在京畿廣州地持平朴載淳時在忠淸道陰城地請竝斯速乘馹上來事下諭答曰不允下諭事依啓
정조 15년
司諫李彦祐啓曰大靜縣爲奴罪人金壽賢以幺麽宦寺交結士夫終爲凶賤之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢河翼龍竝令王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典府啓院啓中五條還給之命何爲此非常之擧也臺言旣發之後允可與靳持惟在體諒之聖心而至於還給一事實是在昔未有之例請亟寢五啓還給之命答曰不允
정조 15년
辛亥十一月初二日辰時上御重熙堂左承旨入侍時行左承旨李祖承記事官李海淸記注官金良倜承膺祚以次進伏訖上命書榻敎曰抄啓文臣今十一月朔親試明日爲之秋等試射兼行命讀公事書判付訖命退承史以次退出
정조 15년
辛亥十一月初二日子時上詣還宮入侍時行都承旨趙尙鎭行左承旨李祖承行右承旨李亨元左副承旨李晩秀右副承旨洪仁浩同副承旨申耆記事官李海淸假注書趙台榮記注官金良倜承膺祚厚任直閣鄭東浚徐龍輔以次隨駕上具遠遊冠絳紗袍乘輿出宮大門詣乘輦所降輿乘輦詣館前路降輦步過仍乘輦亨元曰侍臣班次在於駕前不遠之地獻納李庚運騎驢參班揆以事體極爲未安所當論勘而本院請推之外無他可施之罰何以爲之乎上曰推考可也出擧條駕入弘化門降輦乘輿上曰朝廷經宿問安及翌日問安勿爲之出駕前下敎駕入明政門永淸門還內諸臣退出
정조 15년
行都承旨趙尙鎭坐行左承旨李祖承坐直行右承旨李亨元坐直左副承旨李晩秀坐右副承旨洪仁浩坐同副承旨申耆坐注書李海淸仕一員未差假注書鄭尙愚仕直事變假注書任㸁仕
정조 15년
藥房提調李𡊠副提調趙尙鎭啓曰閟宮親祼誠禮克伸徹宵將事侵曉回鑾伏未審夜間聖體若何寢睡水剌之節何如勞動旣多不瑕有損臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區敢來問安竝此仰稟答曰知道慈殿慈宮氣候一樣卿等不必入侍矣
정조 15년
洪仁浩啓曰大司憲具㢞掌令魚錫齡牌招啓辭未下執義權恢掌令任長源持平朴載淳在外持平尹悌東未肅拜監察茶時之意敢啓傳曰知道
정조 15년
李亨元啓曰抄啓文臣親試處所以何處爲之乎敢稟傳曰便殿爲之
정조 15년
申耆啓曰假注書鄭尙愚時無職名令該曹依例口傳付軍職冠帶常仕何如傳曰允
정조 15년
傳于李亨元曰雨雪如此試射待晴爲之以親試詣閤
정조 15년
兵曹以申大顯爲摠戎中軍
정조 15년
洪仁浩啓曰近日處分之姑無稜角者以私書異於公證欲待完査之出場也爾旣拈出刊冊二字疏請査實如此此則爾言得體不若向來僚臺啓語之全謄泛陳令政院以刊冊之何人所爲問于前假注書洪樂安處以啓事命下矣問于前假注書洪樂安處則以爲專昧守口之戒徒懷衛道之心至以私書句語屢煩天聽致有此問啓之命惶隕震越不知所達臣於戊申廷對盛斥邪學之後爲西學者嫉臣如仇聲聞之隔絶無異異域渠輩之刊印與謄翻何以詳知而近聞此學之又復熾盛翻謄之書間多傳播而活字刊行之說亦有入耳臣固未敢遽信矣月前前承旨臣李秀夏自湖上京來住於臣家適與之言及西學事向臣憂歎曰吾鄕則此患尤甚翻謄之書不特家家藏置間亦有活字印行之書云吾未目擊雖難專信可知其極熾矣吾亦觀勢陳疏云云臣之從前所傳聞雖是下賤婦孺輩無足憑之言而以此參彼可知其必有苗脈故果爲泛言於抵大臣書中矣臣若預料其傳播一世至登白簡則豈不謹愼於一字半句之間而亦豈敢拖及於耳聞目擊之外哉臣之抵書大僚只出無間之義敢爲忠告之言故至以依俙傳聞之言歷言無遺送書之際又裁小札以要後卽還臣亦不敢傳眎一人矣不料大臣之旣不作答又爲轉示他人至及數日求見者甚多或云自大僚家已爲略見云爾則臣亦不得牢諱始爲借示而乃以遍行一世歸咎於臣則臣亦莫曉也又於日前大臣委送其子問臣以刊書人言根故臣答以設有刊行者禁令之後必當掩跡吾非有司何以探得云矣繼有臺章之請問必欲歸臣於虛妄之科臣之所言本是私書設有讆言有何關係而今之欲按此事當問於專治此學之人則刊印與否一按可知也臺臣爲聖朝耳目之官豈其專昧於爲此學者一箇名姓而必欲借聽於如臣聾瞽者不亦異哉臺臣旣已難言則臣請陳之刊印尙屬餘事蓋有隨其父專對之行廣聚屢百卷邪書以誤年少可敎之人者卽平澤縣監李承薰是也臣與承薰固有情好而自是之後嫉如私仇矣承薰果有乙巳春自辨於秋曹之擧而猶不知悛乃於丁未冬潛入泮村誑誘少年廣張其敎臣之友前持平李基慶目擊而歸向臣憂歎臣以爲泮中是何等地豈容此輩之作此事耶卽欲倡率同志上章嚴討承薰卽爲驚走矣臣未及陳章仍陳於對策之文今之邪學至此之極者莫非承薰爲之俑也刊書與否承薰萬無不知之理矣臣旣無以的執刊行之證又爲延及於題外之言尤增死罪云矣敢啓傳曰知道日前次對之特設也以闢廊之事彌綸之責面諭於大臣大臣之爲其刊冊人之斯得而送子質問於渠者大臣苦心可以見矣況諫長之疏際出而請覈刊冊之人則其在衛正道熄邪說之道其言烏可不從欲從之不問於渠而何觀此對辭刊冊一款曰以不得目擊竝與所傳之李秀夏而只聞傳說爲言然則渠之私書中刊冊云云果以道路之傳摸索提說乎否則渠之詳說於長書漫漶於對辭者抑何故也萬一無其事而有是言渠自歸於妄率之科此啓辭勿施更自本院招致啓板前反覆査問使之從實條對至於李承薰不可置之䵝䵢之科令該府拿問捧原情以啓可也
정조 15년
洪仁浩啓曰問啓事命下矣問于前假注書洪樂安則以爲臣前伏承問啓之命旣無的據之證又値夜深之時草草仰陳致勤責敎措躬無地不知死所臣之私書中刊冊一事之不能手執目覩者固已仰陳而臣之所聞於前承旨李秀夏者更問秀夏則一如前言秀夏所居卽湖西之保寧縣也邪學尤熾該縣監李日運懲治十許人而亦無效益故每欲執其刊本以爲眞贓而以其祕之甚密終未執捉云云且其冊子之盛行湖中者非但秀夏之言爲然珍山郡守申史源前任禮山時收聚民間之妖書付之官吏云者前旣向臣言之又於今番答臣書中有曰禮山村氓輩諺翻或謄書者卽付刑吏樻中而其中聖敎淺說萬物眞源二冊皆有證據云云臣未知二冊則刊與謄之何居而至及於村氓其盛可知也其盛如此則暗地刊出亦非意外也且於丁未冬李承薰之說法泮中也亦有冊子之帶去果爲李基慶之目覩亦有往復之書牘問於基慶輩則可知其槪此雖非刊印之左契而其爲私藏禁書則一也臣之可對不過如斯若以不能目擊而登諸私書爲罪則臣固無辭而第伏念臣之所論其本則私書也私書一句語設有差爽有何關係而臺臣之必以此語拈出爲說者無乃明知其刊書一款則滅跡藏蹤有難摸捉故旣以此一款付之烏有則臣之全書辭意不難辨矣臣自有此書以來姻黨遠跡知舊見絶甚者目之以禍心臣方冤結恨積如窮無歸以此蹤跡從何探得於此事之虛實也嚴敎之下惶隕冞切抑臣有區區愚見敢此仰陳邪學之極熾不係於刊行與謄書而只就其方爲敎主者一番懲戢則庶爲效益臣旣聞其人焉敢諱之楊根士人權日身不但已發於臣之書中者此是播騰一世無人不道故前都正睦萬中所製通文及進士睦仁圭抵書士林以斥其自作敎主之罪焉日身卽故同知臣安鼎福之女壻也鼎福經術儒行卓然爲學者師嘗作天學考及天學問答論其流爲大患至比於風角符水又以入燕貿冊歸咎承薰故日身之於鼎福無異相絶而日身之子三人卽其外孫也居在一舍之地皆不見外祖之入地則其爲自居敎主無出於此矣又有禮山民李存昌者已經本邑之刑治而一向不悛云其所梗聖化而敗民紀者恐有浮於刊冊之事矣如是之故畿湖之間邪說之害最甚今欲究覈卽有司之一擧手事也臣憂慨弸中又復妄言僭猥之罪無所自逃云矣敢啓傳曰知道冊子事眞贓若現發則朝家但當付之有司以其法處之而已豈可枉費酬應以甲者之言拿査乙者以乙者之供捉覈甲者乎今番之事一付之廟堂意有所在以此問啓招致備郞傳于廟堂卽令廟堂招問洪樂安及樂安對語中所證諸人所謂冊子肯綮指一草記楊根權日身事雖不關於刊冊所謂敎主二字旣發於奏對之語此豈可比之完査之權尹乎爲敎主之證案問于抵書發通之人令該曹究覈正律以聞禮山民人所爲誠如是也極爲痛惡付之道臣處置足矣其罪可誅也則登聞其情可竄也則直決事兮付該道可也
정조 15년
傳于申耆曰宣傳官試講明日兼行試官訓將禁將爲之
정조 15년
洪仁浩以兵曹言啓曰禁軍來春夏等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 15년
洪仁浩以兵曹言啓曰五衛將李運永素抱痰癖之症當寒添劇時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 15년
洪仁浩以刑曹言啓曰因兩司掌務書吏等嚴杖草記傳曰如是歇治之故臺體臺啓漸歸屑越而諸臺避嫌措語之章皇亦由於歇治此草記勿施可也事命下矣取考律文則大明律詐僞條有曰報上不以實者杖八十徒二年右人等以此律旁照而杖則旣已決杖司憲府書吏朴以錫黃海道遂安郡司諫院書吏尹宗莘江原道平昌郡竝徒二年定配卽爲押送之意敢啓傳曰知道
정조 15년
李亨元以義禁府言啓曰平澤縣監李承薰拿問捧原情以啓事傳旨啓下矣李承薰時在任所云依例發遣府羅將拿來何如傳曰允
정조 15년
辛亥十一月初三日辰時上御熙政堂抄啓文臣親試入侍時右副承旨洪仁浩同副承旨申耆假注書趙台榮記注官金良倜承膺祚以次進伏訖引儀唱親試試官以下入就位行四拜禮試官一提學吳載純檢校直提學朴祐源原任直閣鄭東浚徐龍輔檢校直閣李晩秀入就位行拜禮以次進伏訖上命晩秀讀奏策問題仍命懸題訖上曰見今雨勢如此諸文臣詳細謄題後各歸私第明日製呈而明日若復快晴則試射當爲之應射入來時其各呈券事分付晩秀命分付訖命退諸臣以次退出
정조 15년
辛亥十一月初三日午時上御重熙堂左承旨入侍時行左承旨李祖承假注書鄭尙愚記注官金良倜承膺祚以次進伏訖上命讀公事書判付訖上曰左副承旨入侍賤臣承命出傳左副承旨李晩秀進伏上曰紋緞之禁不但修明先朝禁制以我國右用之需貿此尙侈之物糜財莫甚近來之人詐僞日滋如眞箇大緞之有紋雖勒令貿着決不肯爲所可切痛者婚具日用婦女所着之俗所謂可只紬有紋抗羅有紋皺紗等價稍歇於有紋大緞而緊用於常着者也年前申禁之擧政在於此數品至若軍服之大緞有紋者一號令可以禁戢而最是可只紬等物種藏卜不難購取容易而使行不能盡心致察之故京外市肆依舊行賣婚具服着非此品不欲用之此豈令前出來者至今積在而然乎凡命令不出則已旣出之後若不能行於幺麽紬品之貿來則我國紀綱其可使聞於隣國乎自今番更加申禁又欲觀來頭京外服着用此與否有現發則此非空中浮來之物其罪使行與灣府之當之烏可逭乎眞贓雖未捉申禁以後首譯下送灣府嚴棍三十度回示邊人減死用次律灣校灣屬限死嚴棍捧直招以其律快施之斷不饒貸此意一體知悉仍命晩秀書冬至使處有旨曰筵敎一通後錄書送卿等祗受後與灣尹另加察禁近來邊禁蕩然使行設有嚴禁之效安知無他逕潛出之弊乎趁來年回還行別遣暗行御史帶去伶俐捕校凡係禁令物件如雜書及紋緞各別探搜犯者如律重繩姑捨之不能致察之灣尹卽其地方限己身充軍使臣亦當重勘以此知悉惕念遵行以此別諭及筵話大書揭板於宣化堂運籌軒鎭邊軒仍命退承史以次退出
정조 15년
行都承旨趙尙鎭坐行左承旨李祖承坐行右承旨李亨元坐左副承旨李晩秀坐直右副承旨洪仁浩坐同副承旨申耆坐直注書李海淸仕直一員未差假注書鄭尙愚仕事變假注書任㸁仕
정조 15년
藥房提調李𡊠副提調趙尙鎭啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
洪仁浩啓曰行公臺諫之無礙請牌飭敎截嚴而合辭方張之時無端不爲詣臺事甚未安兩司行公諸臺竝推考仍卽牌招何如傳曰允
정조 15년
洪仁浩啓曰大司憲具㢞牌不進掌令魚錫齡受由執義權恢掌令任長源持平朴載淳在外持平尹悌東未肅拜監察茶時之意敢啓傳曰知道
정조 15년
以獻納李庚運牌不進罷職傳旨傳于申耆曰只推
정조 15년
掌令魚錫齡疏曰伏以臣之八耋偏母癃病之狀前後煩瀆已極萬萬惶悚而自秋重經風痺之後委頓床褥仍成癃廢雖非添劇之時氣息凜綴實有難保之慮而臣無他兄弟孑孑單身刀圭之任食補之節躬自看檢每多失宜煎灼罔措垂泣度日矣柏府除命忽下於此際而宮享有命動駕隔宵故不顧情私暫膺出肅專爲陪參享班之計日氣猝寒看護無人臣母宿病一倍添劇渾身浮脹泄痢無度食飮全却眞元澌脫奄奄昏瞀少無省覺似此症勢雖少壯之年難期回蘇之望況且篤老久病之中乎臣常在傍左右扶將而間間有合眼而呼摸手而索以此情理萬無離側供職之勢玆敢疾聲呼籲於天地父母之前伏乞聖慈曲加矜憐遞臣之職名以便救護治臣之瀆擾以肅朝綱千萬幸甚臣無任云云省疏具悉爾其勿辭救護母病
정조 15년
辛亥十一月初四日卯時上御中日閣抄啓文臣試射宣傳官射講入侍時行左承旨李祖承行右承旨李亨元左副承旨李晩秀右副承旨洪仁浩同副承旨申耆記事官李海淸假注書鄭尙愚記注官金良倜承膺祚試官檢校直提學朴祐源刑曹參判李時秀行副司直沈晉賢洪義浩行副司直徐有大趙心泰以次侍立上具平戎服乘輿出永肅門北挾門降輿陞座命試官射員行禮引儀唱行禮訖上曰開場可也耆跪啓請宰樞執鼓射員以次呼名放射訖命宣傳官開講宣傳官以次應講訖命抄啓文臣頒賞訖命射無分講居不宣傳官竝記過拿入命宣傳官傳下敎曰名曰宣傳官射則無分講則居不如許宣傳官將焉用哉令番則以三令五申之意參酌而此後爾廳射會若又如此則當重勘着意隷習可也竝命拿出耆曰宣傳官試講親臨時給冊等節能麽兒實郞廳例爲擧行而今日初不待令事未前有極爲駭然不能檢飭之堂上從重推考當該郞廳所當重勘而本院請推之外無他可施之罰何以爲之乎上曰堂上罷職該郞爲先汰去令訓將從重決棍可也出擧條晩秀曰帳殿咫尺應講宣傳官擧措駭妄而將臣試官無一言察飭揆以事體不可無警訓鍊大將趙心泰禁衛大將徐有大竝從重推考何如上曰依爲之出擧條命書傳敎曰昌德宮中日閣射砲之直向明禮門近處誠有萬萬未安者年前臨試也甚以爲悚然伊後至于今未遑昨因抄啓文臣試射處所定於中日閣更思之旣覺有一分未安則仍以行之極涉欠誠然已出之令不必移定之故今日設場之就稍右處者將欲移定未遑之事也已有筵敎於兵判及將臣者中日閣自後中日附近稍曠處移定以此意分付內三廳俾各知悉上降座乘輿還內諸臣以次退出
정조 15년
行都承旨趙尙鎭齋宿行左承旨李祖承齋宿行右承旨李亨元齋宿左副承旨李晩秀齋宿右副承旨洪仁浩齋直同副承旨申耆齋直注書李海淸齋宿一員未差假注書鄭尙愚齋直事變假注書任㸁仕
정조 15년
申耆啓曰備邊司郞廳來言今日賓廳日次而毓祥宮酌獻禮齋戒相値不得來會云矣敢啓傳曰知道
정조 15년
洪仁浩啓曰大司憲具㢞呈辭執義權恢掌令任長源持平朴載淳在外掌令魚錫齡受由持平尹悌東未肅拜監察茶時之意敢啓傳曰知道
정조 15년
申耆啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰左副承旨進去
정조 15년
李亨元啓曰玉堂上下番俱空已至多日事甚未安副修撰吳泰賢疏批已下校理李羽晉自鄕上來云竝卽牌招入直何如傳曰允
정조 15년
以校理李羽晉副修撰吳泰賢牌不進罷職傳旨傳于李享元曰只推
정조 15년
申耆啓曰卽見江界府使權狀啓則上端初帖仍書職銜且其紙尾全不成樣所當還下送而係是民事雖不得不捧入該府使不可無警推考何如傳曰允
정조 15년
洪仁浩啓曰因前假注書洪樂安問啓批旨楊根權日身事令該曹問于抵書發通之人究覈正律以聞事命下矣今至三日尙無登聞之事故査問委折則謂以待備局草記批旨之下始爲推問計料云云該曹則但當依問啓批旨卽速擧行而成命之下如是稽滯事未前有萬萬駭然當該刑曹堂上從重推考當初聽傳敎之郞廳所當重勘而本院請推之外無他可施之罰何以爲之敢稟傳曰允堂上旣已推考郞廳亦爲推考
정조 15년
傳于申耆曰內乘處分人分揀宣傳官鄭學畊亦爲分揀
정조 15년
兵曹以申大顯爲禁衛中軍
정조 15년
以京畿監司徐鼎修狀啓喬桐府充軍罪人李商一依定式歸葬給由事傳于洪仁浩曰旣非重罪何必給由放送事回諭同罪一體分揀放送
정조 15년
趙尙鎭以吏曹言啓曰今此毓祥宮酌獻禮執禮前校理李太亨塡差而時無職名令該曹口傳付軍職何如傳曰允
정조 15년
洪仁浩以備邊司言啓曰因洪樂安問啓卽令廟堂招問洪樂安及樂安對語中所證諸人所謂冊子肯綮指一草記事命下矣臣依傳敎來坐公廨刊冊肯綮招問當問諸人則洪樂安以爲渠若目擊刊冊則豈不於問啓之中歷陳之乎此不過因傳說之言書之於私書之中設有錯誤私書句語何足爲罪於小人乎小人所知只權日身之爲敎主而已此外別無可達云李秀夏以爲渠家在於湖中而不聞士夫之爲西學者但聞鹽漢農夫多有誑惑心雖痛駭其勢無以禁戢上京之後與親舊語次之間只說其痛駭之意而已至於刊冊不特目所未見言語亦未及此實未知何由而名入於問啓云以兩人所言論之刊冊肯綮別無可以更爲究覈之道權日身敎主之說不特樂安問啓中明白說道今於面供之際亦齗齗不捨此不可不明覈虛實睦萬中睦仁圭乃是發通抵書之人故招問萬中則以爲權日身之溺於西學卽親知之所共聞知曾於乙巳年自秋曹推覈金姓中人之際日身以士夫之子自入法曹之庭願與金姓同被其罪卽此一款爲渠斷案故親舊皆與之相絶矣所謂敎主此非官銜又非帖文而以其力主之故愚氓之崇信者號之以敎主小人心常絶痛故果以此發通賤息仁圭爲赴應製自泮中未及還家故俄纔急送奴馬而其所抵洪樂安之書亦以權日身爲敎主者不過如小人通文中辭意云又問李基慶則以爲渠與李承薰洪樂安爲同硏切親之友矣向於丁未冬與李承薰同在泮中所謂西洋書小人與承薰同爲看閱若以看書爲罪則小人與承薰別無異同矣其書間或有好處而悖理傷倫之辭間多有之故論斥不遺餘力向承薰亦多勉戒伊後與洪樂安談話之時不無以此爲言此與立證有異不過朋友間切偲之義而已豈料以此而入於査問之庭乎云權日身居在楊根若發關推捉則多費日字姑不得究覈而大抵日身之自入秋曹願被同罪者大是的贓明驗其爲妖學之窩主可以知之況諸人所供如出一口雖於乙巳之後渠若悔悟自責復歸正學則一世之指目豈至於此乎此不嚴懲邪說無以知戢人心無以底定權日身令該曹嚴覈正律何如傳曰允
정조 15년
申耆以都摠府言啓曰今日入直內三廳武兼禁軍及軍兵等當爲中日習射而毓祥宮親行酌獻禮齋戒相値不得爲之之意敢啓傳曰知道
정조 15년
申耆以兵曹言啓曰昭義門南邊門隻丈夫破傷處今已修改矣把守軍兵解送之意分付何如傳曰允
정조 15년
申耆以禁衛營言啓曰本授昭義門南邊門隻下丈夫鐵今旣改修把守軍兵等撤罷之意敢啓傳曰知道
정조 15년
副修撰吳泰賢疏曰伏以閟宮親祼聖孝克伸侵晨回鑾玉體萬康臣民慶忭大小惟均仍伏念臣少嬰奇疾全廢學業空疎魯莽之狀不但通朝之所共知聖明亦已俯燭無餘矣猥忝瀛選于今十稔間未免夤緣事會冒沒出肅而橫經則無所指陳代撰則全不成樣顧念職名羞愧欲死近年以來一味逡巡有除輒違不敢承膺者誠以冒叨之愧反甚於逋慢之罪故寧欲矢心自劃要作盛世知恥之一物者久矣向來臺評指斥玉署斷之以僅分魯魚四字許多氷銜未必皆如臣蔑學則其所爲言雖或圇而以臣反求之義夷考本末則殆若專着臣身者然不曰不分而下一僅字在於臣身亦云恕矣如臣無似忝居經幄之列至使竝世之諸學士混被此箇題目撫躬慙悼中夜失寐千萬匪意恩除又下適値玉趾勞動享禮躬將凡百有位莫不駿奔而顧臣廉義之外適有實故末由趨參於齊敬之列情禮都闕惶隕彌切恩勘尙遲庚牌屢臨而鐵限當前荐犯違傲惶懍窮蹙罔知攸措玆敢不避鈇鉞猥陳衷懇伏乞聖慈諒臣自量之義治臣屢違之罪亟降威罰劃卽鐫改仍命選部勿復檢擬以謝公議以安私分焉臣雖不敢以見職自居而事關民情不容泯默玆敢附陳焉今年年事論以大體中間水潦大違始料晩後晴和稍弛深憂比諸先甲亦云幸矣而要之三四分是豐六七分是歉種種災名不一而足均俵之方不容少忽停減之政固宜以實向者十行恩綸字字浹髓凡係災政無大無小一委之於道臣此振古所無之盛德事也第臣於此有區區妄慮者爲今日道臣者恤費之心易浮於恤窮憂民之心或遜於憂國人情事勢亦不得不然方當年分狀聞之日未知諸道擧行之果何如而分數多寡旣無申請之路方便區處都屬已分之事宜約而不宜濫欲少而不欲多者恐是必至之勢也如是之際給災也停糴也減布也諸般節目恐不無先公後民之慮無朝家別般申飭則竊恐無前之惠政反有未究之歎臣謂卽令廟堂措辭行會於各道道臣諭之以寧失之意申之以均分之方俾斯民得蒙生死肉骨之實惠也云云省疏具悉事有關於益下其間屢下飭敎朝紙無一一書出之例故爾或未聞之爾其勿辭察職
정조 15년
辛亥十一月初五日巳時上御重熙堂右承旨右副承旨入侍時右承旨李亨元右副承旨洪仁浩假注書鄭尙愚記事官金良倜承膺祚以次進伏訖上命仁浩書傳敎曰上京守令催促下送又命書榻敎曰明日出宮門路協陽門爲之仍命退承史以次退出
정조 15년
行都承旨趙尙鎭坐行左承旨李祖承坐行右承旨李亨元坐左副承旨李晩秀坐右副承旨洪仁浩坐直同副承旨申耆坐直注書李海淸仕直一員未差假注書鄭尙愚仕事變假注書任㸁仕
정조 15년
大駕詣毓祥宮入齋室後內閣政院藥房口傳問安答曰知道王大妃殿惠慶宮遣承旨問安答曰知道
정조 15년
申耆啓曰司僕寺內乘來言捲簾毛帳取稟傳曰捲三面
정조 15년
傳于申耆曰侍衛軍兵毛具
정조 15년
李晩秀啓曰臣王大妃殿惠慶宮問安進去下直之意敢啓傳曰知道
정조 15년
以江原監司尹師國狀啓莊陵丁字閣諸處修改最勞土校等役姓名開錄事傳于洪仁浩曰陵屬及本邑吏鄕之首尾效勞者一體帖加京看役及工匠令該曹施賞邑隷卿其亦爲施賞事分付
정조 15년
李祖承以吏曹言啓曰上京守令催捉下送事命下矣上京守令處催促則金川郡守金魯成身病猝重通川郡守元羽孫親病危篤藍浦縣監丁遇泰以舟橋排役看役竝不得下去云藍浦縣監丁遇泰姑待事畢下送而金川郡守金魯成通川郡守元羽孫身病親病雖未知如何特敎申飭之下不爲下去事甚未安本曹請推之外無他可施之罰何以爲之敢稟傳曰通川郡守元羽孫以當初除拜之意豈可徒然落職有職然後初十日誕辰問安可以進參便近處相換金川郡守金魯成其在惠養之政宜令帶職畿邑一體相換竝令除朝辭赴任可也
정조 15년
申耆以兵曹言啓曰兼司僕將金履煥素患痰癖之症當寒添劇時月之內無望供職屢度呈狀實病旣如此則宿衛領軍之將不可久曠改差何如傳曰允
정조 15년
成均館生員宋道鼎姜在寅進士鄭來重李誠儉生員鄭文淵李寅默姜忠永徐興輔吳慶元進士李輪祥尹致綏徐有行徐俊輔徐有本李存秀李繼遠進士李星源徐任輔宋倫載生員金國鉉李後秀鄭東羽金重淳宋翼淵沈能岳李秉演徐兢修李尙愚洪百淳李羲淵徐鼎輔李羲淳尹鍾烈韓繼重安棨沈學之金鍾和生員尹象烈任履周李普漢金載駿李顯文安光宇金聲國沈述祚金原淵進士安尙默生員金命淵林昌鎭李儒恭朴宗龜權燁元在明權晙申漢朝金坰李敎明安周彬李朝鉉沈徽永徐有鎭申在陽李魯益宋賀相李明孚姜彙明趙台雲尹時東兪台柱趙雲會黃仁紀金焵李顯東進士嚴喆李期祜進上權煋李海寧生員李鳳采任希復林星鎭宋文箕孟賢大尹益烈辛之洛柳洪秀俊李毅采韓師獻洪志爕沈允之申百祿金履祚閔師膺洪祜淵李弘達沈五賢洪景箕李審度崔在鉉沈厚鎭尹涵蔡宜永李膺一進士閔令儒趙道宇宋文顯魚用恒宋文晦鄭玄始李益秀幼學徐有棨趙胤鎭林景鎭尹顯大鄭弘善金益耟李惟采李右源李彦九韓宅裕李蓮濟鄭時夏韓豐裕李時鼎尹匡鉉趙章煥宋在璿鄭宗顯張濂東方金樂宗任孝曾朴在益李日葵白思煥權行彦兪漢敎韓光演尹致野李希榮李膺宗兪漢敏李元模尹行可南履徽李永運鄭夏容李永綏韓養善李廷益李永復朴榮壽李敬修任文常吳履常洪益聞李肇源徐能輔吳絅常柳運承成永魯郭遠濟李顯慶洪秉陽鄭周榮金炳文李永錫韓用鉉金思玄金思黃李允謙李觀九李敦協李廷龍成光默金達五李廷建洪聖建金章玉桂宗秀鄭仁壽李壽龍金鳳仁趙祥基朴龍球黃有海白光洽李長燁李尙廉吳明常安光晉李東獻安光翼李益顯李在誠李源誠申郁顯沈源祖金魯淵元在長元啓一李厚五洪顯圭洪用圭任重白任天白李義玄李行儉沈永錫尹日鉉李永漢李大鉉宋文圭金在翼李原中申秉顯李禹儉李允錫李廷騎李憲默金復淵等疏曰伏以異端之說從古有之楊墨佛老是已楊墨猶學仁義佛老猶彌近理此世俗之所易惑而其流之害終必至於無父無君敗天常禍人國故聖人有憂之曰能言距之者聖人之徒也韓愈氏斥之欲投諸水火永絶根本誠以邪敎興則正學熄正學熄則人心陷溺將必至於人不人而國不國矣是故君子於事之微漸之萌猶且惕慮而戒懼之履霜則憂氷之至若伊川之民被髮以祭而辛有謂百年爲戒者蓋見其漸而憂其末卽其萌而慮其後者也臣等竊伏覩近日所謂西洋學者是果何說也此說行於世有年而其書未之見臣等無由以據其說一一勘破而大抵竊跡其行事憑聞其傳說則其大無道者無父也無君也喪而不服衰廟而焚其主此乃有天地有人物所未有所未聞窮凶絶悖之擧也夫人者爲天地立心天敍有典天秩有禮無是夷狄也禽獸也彼尹持忠權尙然獨非天地之所生父母之所育也而爲此大無道至兇悖夷狄禽獸所不忍爲之事則此天地之大變也葛伯之仇餉殷湯固已始征之況此罪浮於仇餉之萬倍者哉一鄕之中一人有不善者隣里斥之官長治之況我殿下堂堂居君師之位以敎化一世爲八方之表準而不幸有此等窮凶絶悖之徒闖出而肆行者未敢知聖心之惕然而驚痛者爲如何哉人情天下皆同也爲惡者猶尙於常情彷彿之中差毫而謬千者有之矣今此天主之說苟非狂易喪性之人決非常人之所可欲學而蠱好之者也然而今聞搢伸簪纓之徒閭里婦孺之輩千百傳襲擧相慕效不令而從之雖罪而習之以至於蠅頭之字升印而布之暗室之藏白日而傳之在在群聚有所謂敎主之號出焉則此等事也事之微者猶可戒也漸之萌者猶可杜也而今此一世之公傳而無忌者不能盡鋤治之道一任其滋蔓之弊而殿下所以處之者亦且失之太寬此臣等所以不能無憾於天地之大者也或至今日則派流已漫徒黨或繁至於李承薰之貿冊乃其作俑之凶也權日身之敎主卽是護法之賊也其餘權喆身李潤夏乃轉相傳襲一以王章待之申史源之守土庇護之罪宜不容弛緩而不論也明矣向年則猶在禁令之前故或有原恕之道而今日則倡起異敎之外又添冒禁蔑法之罪其所以正王法杜亂萌者尤非向年之比矣大抵此學之根本不可不及時永絶而且其不畏刀刃樂死刑禍尤出常情之萬萬此而緩之深長之慮何所不有哉迺者我殿下誕發絲綸諭以闢廓之意專委廟堂勉以覈治之責爲今日承弼輔相之任者亦必窮覈痛治以副我聖上委畀之意而臣等竊觀近日朝著之上雍容暇豫專欠救焚拯溺之意低回顧瞻太無明目張瞻之意則又安知今日覈治之擧反開滋蔓之路而復蹈向年之轍哉夫如是也他日之憂恐有甚於今日而又不知幾箇持忠尙然接踵而起幾箇承薰日身應響而生矣目今凶徒之姓名顯著者一一窮査以正王法其他黨與之濡染者隨其輕重而罪之遍諭八方之愚民俾不狂惑於邪說以扶民敎焉臣等跡忝賢關義重聲討玆敢相率仰籲伏乞聖明試垂察焉臣等無任云云答曰省疏具悉朝廷之所闢之斥之禁之罪之者何待爾等之言亦豈或歇後於爾等乎大抵朝廷先觀朝廷之事面也故昔在先朝戊寅海西地方有邪學幾乎家家人人毁祠廢祀自海西而至于關東其徒寔繁中外頗惶惑而先朝未嘗槪示於筵席絲綸之間付之自起自滅之科有一筵臣請査其事始命差遣御史按治只誅倡言者一人其時在筵者故大臣李宗城故重臣李益輔以朝廷之不可輕示用力之意力言勿遣御史故大臣李天輔盛論道臣之不早自斷以貽朝廷之處分請重勘以懲之今番事朝廷之費辭敎視諸先朝戊寅處分已倍用力焉此則竊效論孟訓辭有緩嚴之別也爾等在首善之地聞多口之譁然恐有累於正道聖學思陳誅討之說者其誠可嘉其心可尙豈可以數段句作之言未必一一有中抉摘以爲疵乎依所請待査事出場當分首從明賜處分爾等退修學業益礪衛正斥邪之方
정조 15년
辛亥十一月初六日卯時上詣毓祥宮擧動入侍時行都承旨趙尙鎭行左承旨李祖承行右承旨李亨元左副承旨李晩秀右副承旨洪仁浩同副承旨申耆記事官李海淸假注書鄭尙愚記注官金良倜承膺祚檢校直閣鄭東浚徐龍輔以次隨駕上具翼善冠衮龍袍乘輿出協陽門由肅章門出敦化門降輿乘輦至宮門外降輦所降輦乘輿至齋殿門外降輿詣版位行再拜禮訖詣神位前三上香執酌獻酌大祝讀祝文訖上還詣版位行再拜禮訖仍詣奉安閣詣版位行再拜禮訖入殿內奉審訖還詣齋殿命書榻敎曰今日延祜宮宣禧宮展拜時百官行禮置之行兵曹判書吳載純曰能麽兒堂上罷職當以御營中軍元厚鎭現告而以禁衛中軍李應爀誤爲現告至於中軍之出代臣之未能覺察不勝惶悚而原傳旨令政院付標以入禁衛中軍望筒勿施何如上曰依爲之出擧條上詣延祜宮詣版位行再拜禮訖仍詣宣禧宮詣版位行再拜禮訖命入外辦左通禮跪啓請外辦上出齋殿乘輿出宮門降輿乘輦由敦化門肅章門協陽門還內諸臣以次退出
정조 15년
行都承旨趙尙鎭坐行左承旨李祖承坐直行右承旨李亨元坐直左副承旨申耆坐右副承旨李東顯坐同副承旨金載翼解由啓辭未下注書李海淸仕直一員未差假注書鄭尙愚仕事變假注書任㸁仕
정조 15년
李祖承啓曰來十一日輪對日次矣敢稟傳曰爲之
정조 15년
李祖承啓曰來十一日朝參日次矣敢稟傳曰停
정조 15년
李東顯啓曰行公臺諫之無端請牌逐日詣臺曾有飭敎而合辭方張之時兩司無詣臺之員事甚未安兩司行公諸臺竝推考仍卽牌招何如傳曰允
정조 15년
李東顯啓曰大司憲具㢞牌不進執義權恢掌令任長源持平朴載淳在外掌令一員未差持平尹悌東未肅拜監察茶時之意敢啓傳曰未肅拜臺諫外在外有情勢人竝許遞
정조 15년
李東顯啓曰大司憲執義掌令二員持平一員未差持平尹悌東未肅拜監察茶時之意敢啓傳曰知道
정조 15년
李東顯啓曰禁衛營將官來言今日本營軍兵日次私習云矣敢啓傳曰知道
정조 15년
李東顯啓曰御營廳將官來言今日本廳軍兵日次私習云矣敢啓傳曰知道
정조 15년
傳于李亨元曰推考房承旨入侍
정조 15년
傳于李亨元曰奉命承旨許遞
정조 15년
申耆啓曰刑曹判書金尙集參判李時秀依下敎來待矣傳曰入侍
정조 15년
傳于李亨元曰當該承旨洪仁浩遞差與未差之代前望單子入之待下批牌招察任
정조 15년
承旨前望單子入之李東顯金載翼落點
정조 15년
兵曹以申大顯爲御營中軍
정조 15년
吏曹口傳政事通川郡守元羽孫原州判官趙鉉相換金川郡守金魯成安城郡守趙祥逵相換
정조 15년
兵曹口傳政事副司直李晩秀單付
정조 15년
李祖承啓曰吏曹郞廳來言臺諫有闕政事取稟傳曰當日爲之
정조 15년
李亨元啓曰玉堂上下番俱空已至多日事甚未安今日政新除授玉堂待下批牌招入直何如傳曰允
정조 15년
有政吏批判書李𡊠進參判未差參議徐龍輔行右承旨李亨元進以李致中爲大司憲許晊爲執義李秉喆爲司諫金孝眞權儐爲掌令朴孝成爲持平宋翼孝爲獻納申爲正言申獻朝爲修撰權彝性爲司䆃僉正奉常奉事單金致礪中學訓導單金景煥具壽民爲軍器僉正孫俊民爲判官崔奎顯爲崇靈殿參奉
정조 15년
兵批判書吳載純進參判洪檢參議李夔病參知尹長烈入直行左承旨李祖承進以吳命久爲僉知姜彙喆爲宣傳官李甲會爲訓鍊判官李源爲慶熙將李台一爲五衛將南履五爲兼司僕將副司正鄭尙愚單付副司勇金在默單付
정조 15년
辛亥十一月初七日辰時上御重熙堂推考房承旨入侍時右副承旨洪仁浩記事官李海淸記注官金良倜承膺祚以次進伏訖上命讀公事仍書判付訖命退承史以次退出
정조 15년
辛亥十一月初七日午時上御重熙堂刑曹堂上入侍時同副承旨申耆假注書鄭尙愚記注官金良倜承膺祚刑曹判書金尙集參判李時秀以次進伏訖上命讀公事書判付訖上曰昨日政院請推秋堂故循例批下而當初問啓判付中上端則屬之廟堂下端則屬之秋曹卿似誤看矣尙集曰臣實誤看於判付辭敎矣上曰權日身已捉來乎尙集曰今日間似當捉來矣上曰以洪樂安問啓觀之渠之眞贓已露矣尙集曰名以士子悖倫亂常之書渠旣惑信自稱敎主至於翁壻之相絶況其身入秋曹請與金姓人同罪者已是渠斷案渠亦當無辭發明矣時秀曰渠以敎主自任則必當有所受之處亦當有所敎之人敎主二字當爲究問矣上曰今又見完伯査啓尹持忠權尙然之燒主一款渠旣自服豈有如許凶悖者乎大抵世無經術矜式之士故人多漸染詿誤之歎而然也爲世道豈不可憂乎在昔先朝戊寅年間所謂生佛出於海西命送御史只誅其魁而未嘗槪示於絲綸矣予於今番事多費辭敎卽竊效論孟訓辭有緩嚴之別也此意已言及於儒疏批旨矣蓋今番事多出於左相知舊中故外間似或謂予觀左相顔面而此實關於衛正闢邪予豈爲一大臣而歇治乎今若一一査出人人究覈則殆近於不敎而刑矣但當用懲一礪百之典已現發者以法繩之則是爲生道殺人矣如是之後曉諭坊曲嚴立禁條斷不可已也尙集等曰聖敎誠至當矣上曰洪樂安之長書以跡言之豈眞出於衛正之心亦豈渠一人之自辦乎予非不欲處分事關闢異故姑不明言而渠之本末終當綻露矣頃日賓對時諸備堂無一言獨秋判以樂安爲妄人矣予於此事誠慨然於左相矣箚本中疾之如仇讎云云卽是怯也末又非斥樂安誠莫曉也至於明而察之之言亦未知其何意且其擧條中敲撼二字尤豈不慨然乎眞有敲撼之人則但當以其罪罪之豈可以敲撼二字書諸擧條頒示八方有若先發者然乎蓋本事多關於大臣親知則大臣亦豈無蹤跡之嫌乎聞儒疏發通卽睦仁圭而末乃以疏語之侵逼大臣割名而出云當初發通之人及爲割名而出眞所謂呑文書也蔡弘履始爲李秀夏李基慶又無難爲之誠可駭矣尙集曰大臣所奏明察之言臣亦聽之而誠未知其意矣時秀曰推問日身時刊冊一事自當入於問目中矣上曰冊若現納則無論刊與謄投諸火中然後可以永絶根本矣此事難以刑政專治闢邪學莫如明正學故日前策題中以明末淸初文集事盛言之大體明淸之文噍殺奇詭實非治世之文而袁中郞集爲其最矣近來俗習皆未免捨經學而趨雜書故世無有識之士而愚氓無以觀感矣故予於小說一不披覽內藏雜書皆已無之此可知予苦心矣尙集等曰此實衛正斥邪之先務矣命退諸臣以次退出
정조 15년
行都承旨趙尙鎭坐行左承旨李祖承坐直行右承旨李亨元坐左副承旨未差右副承旨申耆坐直同副承旨李東顯坐注書李海淸仕一員未差假注書鄭尙愚仕直事變假注書任㸁仕
정조 15년
李東顯啓曰新除授承旨金載翼以前任報恩縣監方在解由未出中何以爲之敢稟傳曰勿施前望單子入之待下批牌招察任
정조 15년
承旨前望單子入之李集斗落點
정조 15년
申耆啓曰刑曹判書金尙集參判李時秀持全羅道囚推罪人尹持忠權尙然擬律公事來待矣傳曰推考房承旨同爲入侍
정조 15년
申耆啓曰同義禁趙心泰持李承薰草供依下敎來待矣傳曰入侍
정조 15년
李祖承啓曰右副承旨申耆今方入侍臣吏兵批兼進之意敢啓傳曰知道
정조 15년
有政吏批判書李𡊠參議徐龍輔進行左承旨李祖承進以鄭東愼爲持平朴奎淳爲副修撰沈興永爲司成宋啓來爲楊根郡守宋煥箕爲珍山郡守
정조 15년
兵批判書吳載純參判洪檢參議李夔病參知尹長烈入直進行左承旨李祖承進副護軍權恢任長源副司直具㢞洪仁浩朴載淳尹悌東竝單付
정조 15년
兵曹以南憲喆爲摠戎中軍
정조 15년
趙尙鎭以吏曹言啓曰平安都事崔履亨呈狀內矣身素患痰癖之症一倍添劇萬無起動之望斯速入啓遞改云實病旣如此則有難强令赴任今姑改差何如傳曰允
정조 15년
申耆以備邊司言啓曰因慶尙監司鄭大容狀啓有草記稟處之命矣卽見其狀本則枚擧榮川郡守沈喜永咸陽郡守尹光碩黃山察訪沈鏶安奇察訪沈選之牒呈以爲榮川末巖面新川里堤內人家爲數百戶田畓百餘結今年潦水處處潰決大爲千餘步小爲二三百步而較量民力闔境煙丁雖終歲使役萬無訖工之勢安東等五邑附近民丁量宜調發限一日赴役以爲完築之地云咸陽邑基環山抱川故築堰養藪五百餘戶邑民累百餘戶田士奠居耕食而今年大水十里防堤一是潰決看審役處則以本郡民力無望告訖安義等三邑附近面民丁待開春限一日赴役使之完築云黃山處在洛江都水口之地汎濫之患無歲無之往在戊申調發隣邑軍丁先築東堰未及西堤今夏潦水新築舊堰擧皆潰決田畓沈覆爲一百五十餘結若得五六千名之力則庶有東西堤完築之望附近邑軍丁準此特許調給趁春始役云安奇自是枕溪濱川之地夏秋大水堤防頹潰四十餘石落位土渾成沙川景色愁痛依壬寅水災例以附近義城等三邑煙丁六千名調給完築云而兩邑兩驛水患之狀巡過時果爲目擊今若難於役民不卽改築則邑民驛卒無以奠厥竝依所請借丁助役使之完築而先觀民力之慘舒參以道里之遠近酌量均劃待春擧行事令廟堂稟旨分付爲辭矣歉歲役民大是難事而土地所以養人之具以養人之故使之役人在王政係是不可已之事且隣里顧助三代厚風雖以渠輩言之居在隣境目見隣境之人顚連在卽爲其一日之勞或有口咀之事則其可曰風俗之厚乎況前此已例不啻屢遭此非創下之令也道臣所請竝依狀辭許施恐合事宜若其酌量遠近平均分排使民不至繹騷惟在道臣之嚴束守宰之盡心以此另加申飭俾無一毫放心但念今年水災嶺南爲最雖非被災之民豈有餘糧之儲而鄰邑云者卽指百里內外之地也以此度之赴役雖曰一日合其去來而計之則當爲三日勞苦姑無論裹糧之資不其難乎凡其隣邑赴役之民自各其所居官量減其煙戶雜役中最苦一役以示別般優恤之意則赴役者似或有樂赴之意亦令道臣爛商以處恐似無妨以此竝爲分付何如傳曰允
정조 15년
申耆以刑曹言啓曰楊根罪人權日身罔夜捉送事自臣曹祕關畿營自畿營知委該郡今至四日尙不捉送稽滯緣由亦不報來特敎擧行萬萬駭然當該郡守令該府拿問處之何如傳曰道臣推考當該守令事在渠邑不卽摘發禁戢或報營而發關推捉之下如是遲滯可謂兩罪俱發爲先罷職仍令該府拿問勘處可也
정조 15년
申耆以義禁府言啓曰罪人李承薰口招公事判付內削其職放送徐圖自效事命下矣臣等依筵敎謹將判付內辭意罪人李承薰處曉諭後削其職放送之意敢啓傳曰知道
정조 15년
行大司憲李致中司諫李秉喆獻納宋翼孝啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑物故罪人國榮亟施孥籍之典梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法措語見上司諫李秉喆獻納宋翼孝啓曰請爲奴罪人金壽賢河翼龍竝令王府設鞫得情快正王法金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯亟施孥戮之典亟寢五啓還給之命措語見上新除授正言申時在忠淸道忠州地司憲府執義許晊時在京畿振威地掌令權儐時在長湍地持平朴孝成時在廣州地請竝斯速乘馹上來事下諭答兩司曰不允答院曰不允下諭事依啓
정조 15년
刑曹啓目粘連依下敎發遣本曹郞廳問議于大臣是白乎則左議政蔡以爲尹持忠權尙然窮凶極惡之罪傳說藉藉而臣則意以爲苟具人形同得秉彝渠亦人耳其惡何至若是之甚竊有其然豈然之意今覽道臣査啓棄其親屍雖是浪傳燒却祠版俱爲自服噫異端邪說之賊夫人子從古何限而如許凶獰至悖惡之事自有生類以來未之聞者妖說之惑人何以至此人之牿失秉彝亦何以至此覽之未竟心骨俱冷不能自定此不施以極律無以淑人心而正倫理臣謂尹持忠權尙然兩賊分付道臣衆民所見處不待時處斬懸首五日使億兆群生咸知綱常之至爲重邪學之絶可戒斷不可已矣伏惟上裁云矣臣等謹考律文則大明律禁止師巫邪術有曰凡一應左道亂正之術或隱藏圖像燒香集衆夜聚曉散佯修善事煽惑人民爲首者絞同律發塜條曰毁父祖神主者比毁屍律二罪俱發從重論不但名例所載今此尹持忠權尙然等妖書邪術潛相傳習甚至於父祖祠版手自焚毁窮凶絶悖人理滅絶而査廷覈問之時其所供招節節凶獰決不可一刻容置於覆載之間依下段毁屍律施行令該道道臣具格結案取招啓聞後正法何如啓依所照律施行爲良如敎
정조 15년
刑曹啓目罪人權日身原情云云更加嚴刑期於取服何如啓洪樂安所爲敎主云者未必是聚徒設敎似指沈惑而崇信是置渠之再供中此非理外之邪說云云可見情實之自綻然於三推之後始以乖人五倫至廢祭祀爲邪學等語納供則正若儒言墨行爲吾道之罪人足可謂立跡於斥邪藉令渠口然而心不然有此隨問漫對之擧詆辱之說出自渠口渠所枉用之十年工夫自歸於氷崖之見晛曰消幾何不心與眞箇相應乎王政所務莫如人其人矣家藏雜書別定官差登時搜驗取來焚於曹庭其矣身段待拷訊限滿更加各別嚴刑減死棘置爲有矣仍令牧使朔望點考時以文以言必捧毁斥邪學之跡頻送廉察考其行止萬一有依舊不悛或誑惑他人牧使親執訊推直捧結案先斬後啓事嚴飭分付爲旀若或泛忽致有現發於來頭別遣之暗行當該牧使拿致王府刑推得情斷不可已亦令道伯時遣摘奸各別防戢俾無詿誤島俗之弊爲良如敎
정조 15년
禁府啓目粘連向前申溆亦身爲齋郞初無受由之事而擅作下鄕之擧莫重陵寢至有曠直之境論其罪犯極爲可駭以此照律何如啓依允又啓目孝陵別檢申溆原情云云傳旨內辭緣泛稱遲晩刑推得情何如啓除刑推議處爲良如敎
정조 15년
持平尹悌東疏曰伏以臣蒙騃譾劣最居人下耳目重任自來不稱只緣恩造罔極義分是懼有除輒膺不敢辭避惟其言議之拙訥見識之迷錯早晩狼狽非但臣心之素自料度抑亦聖明之所當俯燭者而果於昨冬隨諸臺後聯陳一箚疎闇之失始被銓罰規警之論又有臺參公議之來受以爲罪聖恩天大薄勘旋敍至今追思惶汗浹背杜門縮伏祗訟愆尤千萬不自意柏府除旨忽及於此際歷日虛縻冞增惶愧而第伏念臣所被罪名非比尋常做錯則以此情悰臺端一步萬無趨承之望揆以廉防理難復膺而且今臣之偏母宿抱貞疾越添寒感飮痰全却神息綿綴奄奄床褥雜試藥圭拖至屢日有加無減臣方左右扶將方寸煎灼跬步離側其勢末由玆敢疾聲呼籲仰首自列伏乞天地父母察臣危蹙之情諒臣懇迫之私將臣職名亟賜遞改以嚴朝綱以安私分不勝幸甚臣無任云云踏啓字
정조 15년
生員睦允中等疏曰履元柳遠鳴李㷞權應錫金秀臣兪孟煥睦祖訥睦仁圭李是釬等疏曰淞等疏曰伏以異端之害從古何限而未有甚於近日所謂西洋說者也臣等雖未嘗得見其書而槪以傳聞之言論之此不過西方夷狄之一法耳毁經非聖其弊也惑世誣民亂常滅倫終歸於無父無君其窮凶絶悖至於兩山兩罪人而極矣祠版焚埋之變喪禮廢棄之罪道路之傳說狼藉臺閣之疏章迭發此實覆載之所難容神人之所共誅者也況今聖明在上化理淸明冠儒服儒之徒莫不咸囿於菁莪樂育之中而豈意此一種詖淫之說肆行於千年禮義之邦干天常而亂人紀所可幸者日月所燭魑魅莫逃道査有命王法將加斯誠扶正學抑邪說之一大機會也此而不嚴加究覈亟施誅戮則將何以壹民志而折亂萌耶至若權日身則自爲敎主之說久被鄕黨之指目挺身秋曹之擧已有籌司之勘斷窮査得正施以當律斷不可已也噫嘻痛矣楊墨佛老俱是異端之戎首聖賢於此辭而闢之惟恐隄防之或忽況此法之爲害較諸楊墨佛老不啻倍蓰蓋惡生樂死楊墨之所無而此輩則倡說之遺親後君佛老之通患而此輩則有甚焉苟使浸漬漸多誣惑不已則將見人不人而國不國矣思之至此豈不大可畏哉因伏念微者事之機也漸者物之萌也其在防杜之道合有懲癉之方雖不可以難明無形之目混及於平民而又不可以許改自新之說原恕其彰露者明矣爲今之道莫若懸法象魏別立禁條苟或不有邦典復染銓惡則豈可空言闢之人類治之乎嗚呼聖學不明故習俗漸漓習俗漸漓故異說橫流終至於敗亂倫綱之賊主張邪敎之類孽牙其間者有年矣若使董仲舒大一統之說復行於今日國焉興學立師而章甫之所誦法者純然一出於正鄕焉有序有塾而父兄之所敎詔者莫不從事於斯以至愚夫愚婦之賤皆有以全其秉彝之性守其本分之業則一二梟虺之凶自速斧鉞之誅而已夫焉敢亂斯文而惑世道乎臣等跡忝首善之地久沐培養之化其衛道斥邪之誠尤有倍於他人故自聞珍山之變卽爲通諭於太學以爲同聲齊討之計矣齋任亦因臣等之發通果有治疏之擧臣等齊赴泮中欲參疏班而及見疏草則罪人聲討之外數段句語與臣等之意有所不同故累日往復三次塗改而辭與前無異終難苟合臣等不得已以各疏之意言于齋任至割名字往詣闕下齊聲仰籲伏願聖明穆然深思廓揮乾斷使邪說永熄吾道增重千萬幸甚臣等無任云云以生員睦允中等十二人上疏傳于申耆曰聞承宣言館儒封章詣闕人只十二亦無太學通文云十二人聯疏前所未聞儒疏何等體重士習自有規度則乃敢如此乖悖猥雜之擧乎欲賜處分取見原疏十二之中睦姓爲三其中所謂仁圭卽見其名於草記及問啓者而又忽不入於昨日錄名投跡於今日疏下李基慶之二三其說猶以爲駭急名以士子擧措若是其無常豈不痛惡乎疏頭儒生睦允中爲先停擧仁圭禁其擧業逐送鄕土更勿接跡於城闉之內事分付本館及該府
정조 15년
辛亥十一月初八日午時上御熙政堂刑曹堂上入侍時行都承旨趙尙鎭右副承旨申耆同副承旨李東顯假注書鄭尙愚記注官金良倜承膺祚刑曹判書金尙集參判李時秀以次進伏訖上命讀全羅監營査啓判付訖尙集曰全羅監營囚推罪人尹持忠權尙然等文案回啓旣有依所照律施行事判下矣大臣收議及臣曹照律處斬則一也而有待時不待時之異何以擧行乎敢此仰達矣上曰依大臣議施行可也尙集曰兩賊正律不可一刻遲緩自臣曹知委本道一邊捧結案啓聞而卽爲擧行斷不可已更此仰達矣上曰依爲之出擧條命耆書傳敎曰湖南囚尹持忠權尙然用大辟旣從獄官之議律而渠之絶悖至凶無係乎不埋葬一款之浪傳毋論焚與埋用意下手於祠中之版者是可忍孰不可忍猶屬歇語以今民志之日渝正學之日蕪猶不料有此滅倫敗常之擧亦豈但曰不遜而不親乎哉戊寅海西之事特不過村氓野婆輩無知沒恥之犯而權尹兩豎尤與賤類自別則其爲彝常之變當如何此所以判下曹案也先以治化之未敷瞿然發歎者其在明天倫正人心之道宜有別般懲惡之典事屬綱常何拘格例乎全羅道珍山郡限五年降縣置之五十三官之末該守令任其作罪其敢曰在官不知乎不可以渠先摘發有所寬恕待決末處之爲批該郡守先罷其職仍令該府拿問照法重勘至於火其書之請旣從刑官筵奏而使之火之寧有徒法自行之理乎家藏者告官自首自首者勿問自今日屬之昧爽以後者施以重辟竝家長勘罪斷不饒貸事載之金石之典而自廟堂先自部內坊曲嚴明知委外方一體頒示今則處分旣嚴而所謂邪學事可謂出場復以如此如彼之說登徹於公車致煩酬應反非不事之義以此分付向於臺啓相箚之批申申以衛正學三字爲闢邪說之急務言似迃遠意實深長今於兩豎用大辟之後其所扶植闡發之策不可以迃遠而忽之昨見抄啓文臣對策中有一券之以林下隱跡者先試郞潛邑吏爲救措此說深有槪焉欲待査事出場而用其言矣珍山見窠以抄選中人差遣事分付銓曹又於筵席語到端本之方大臣請以學習經傳尊尙程朱固窮不染於流俗者拔例晉擢大臣之言誠好矣令廟堂抄選讀書之士以啓式年不遠此其時也道內飭躬修行之士亦令廟堂嚴飭諸道方伯勿循前套實心對掦先試郞潛而可堪次試字牧而可合推以至於備顧問亦足當其任者式年原薦外雖一二人各別搜訪期於歲前登聞事分付尙集曰湖南兩罪人旣用大辟明正典刑不但一方人士庶幾知戢毋論京外設有傳習邪學者流必有大懲創之效而至於拔本塞源之道終莫如痛禁其書其書不傳則其學自絶臣意則遍搜坊曲投諸水火而自首者則付之令前一竝勿問若或有不卽現納從後被捉者自臣曹依律勘斷之意預先嚴飭何如上曰依爲之火其書豈待卿言而年前禁西學事備局回啓判付中名曰火其書一有見漏反損法紀爲敎者出於令出惟行之意而今則近於干戚暋不知畏烏可不用重典當別下傳敎定制自卿曹爲先知悉京中限二十日諸道各計令到二十日之限家藏者告官焚之昧爽以後若有現發於匿置者自有當律卿其嚴飭坊曲俾無不聞知之弊外方一體行會限後犯科監司守令竝當坐論亦爲分付可也出擧條命尙鎭書傳敎曰左副承旨聞有應避之親嫌許遞前望單子入之待下批牌招察任命書榻敎曰政官牌招開政命退諸臣以次退出
정조 15년
辛亥十一月初八日申時上御重熙堂推考房承旨入侍禁府堂上同爲入侍時同副承旨申耆假注書鄭尙愚記注官金良倜承膺祚同義禁趙心泰以次進伏訖上命讀奏李承薰供辭上曰渠之所作闢異文果現納乎心泰曰本草在平澤縣不爲持來云矣仍命書判付訖命退諸臣以次退出
정조 15년
辛亥十一月初八日申時上御重熙堂左承旨入侍時行左承旨李祖承記事官李海淸記注官金良倜承膺祚以次進伏訖上命讀公事仍命書判付訖命退承史以次退出
정조 15년
辛亥十一月初八日二更上御重熙堂右副承旨入侍時右副承旨申耆假注書鄭尙愚記注官金良倜承膺祚以次進伏訖上命讀公事書判付訖上曰刑曹草供如入來持入可也賤臣承命出回奏曰姑未入來云矣上曰催促可也仍命退承史以次退出
정조 15년
行都承旨趙尙鎭坐行左承旨李祖承坐行右承旨李亨元坐左副承旨未差右副承旨申耆坐直同副承旨李東顯坐直注書李海淸仕一員未差假注書鄭尙愚仕直事變假注書任㸁仕
정조 15년
藥房提調李𡊠副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
李亨元啓曰玉堂上下番俱空已至多日事甚未安修撰申獻朝疏批已下牌招入直何如傳曰允
정조 15년
李亨元啓曰校理李羽晉宋民載副校理申馥修撰尹光普申獻朝副修撰吳泰賢牌不進罷職傳旨今方捧入副修撰朴奎淳牌不進傳旨未下副校理李晴在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰違牌玉堂只推更爲牌招入直
정조 15년
傳于申耆曰明日次對進定於今日
정조 15년
申耆啓曰今日次對兩司長官當爲進參大司諫尹㬦卽爲牌招何如傳曰允
정조 15년
傳于申耆曰大臣備局堂上引見
정조 15년
以京畿監司徐鼎修啓本判中樞府事兪彦鎬祿捧不爲領受事傳于李東顯曰令地方官更爲輸送
정조 15년
申耆以兵曹言啓曰本曹佐郞趙鎭井身病猝重屢度呈狀勢難行公宿衛重地不可久曠今姑改差何如傳曰允
정조 15년
申耆以刑曹言啓曰罪人崔敦行嚴刑一次後以誤入邪學捧遲晩全羅道靈巖郡楸子島定配所卽爲押送而到配時令該道臣加刑一次嚴飭該邑該島使之另加察飭俾無誑惑島民事一體分付于該道道臣之意敢啓傳曰知道
정조 15년
申耆以義禁府言啓曰前珍山郡守申史源拿問照律重勘事傳旨啓下矣申史源時在任所云依例發遣府羅將拿來何如傳曰允
정조 15년
申耆以義禁府言啓曰前楊根郡守李昌郁仍令該府拿問勘處事傳旨啓下矣李昌郁時在任所云依例發遣府羅將拿來何如傳曰允
정조 15년
李祖承以漢城府言啓曰生員睦仁中等上疏傳曰聞承宣言館儒封章詣闕人只十二亦無太學通文云十二人聯疏前所未聞儒疏何等體重士習自有規度則乃敢爲此乖悖猥雜之擧乎欲賜處分取見原疏十二人中睦姓爲三其中所謂仁圭卽見其名於草記及問啓者而又忽不入於昨日錄名投跡於今日疏下李基慶之二三其說猶以爲駭惡名以士子擧措若是其無常豈不痛惡乎疏頭儒生睦仁中爲先停擧仁圭禁其擧業逐送鄕土更勿接跡於城闉之內事分付本館及本府事命下矣因傳敎睦仁圭逐送於京畿通津府更不得接跡於城闉事另加嚴飭之意敢啓傳曰知道
정조 15년
申耆啓曰奏御文字何等敬謹而卽見漢城府所呈睦仁圭逐送事草記則多有誤書落漏之處揆以事體極爲未安當該堂上從重推考何如傳曰允